Document ID: 31993R3696

ΚΑΝΟΝΙΣΜΟΣ (ΕΟΚ) αριθ. 3696/93 ΤΟΥ ΣΥΜΒΟΥΛΙΟΥ της 29ης Οκτωβρίου 1993 για τη συναρτώμενη με τις δραστηριότητες στατιστική ταξινόμηση προϊόντων (CPA) στην Ευρωπαϊκή Οικονομική Κοινότητα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,
την πρόταση της Επιτροπής (1),
Σε συνεργασία με το Ευρωπαϊκό Κοινοβούλιο (2),
Έχοντας υπόψη τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η λειτουργία της εσωτερικής αγοράς απαιτεί την εφαρμογή στατιστικών προτύπων για τη συλλογή, διαβίβαση και δημοσίευση των εθνικών και των κοινοτικών στατιστικών, προκειμένου να τίθενται στη διάθεση των επιχειρήσεων, των οικονομικών ιδρυμάτων, των διοικήσεων και όλων των άλλων φορέων της ενιαίας αγοράς, αξιόπιστα και συγκρίσιμα στατιστικά στοιχεία-
ότι η πληροφόρηση αυτή είναι απαραίτητη για τις επιχειρήσεις, ώστε να μπορούν να αξιολογούν τα επίπεδα της ανταγωνιστικότητάς τους, και χρήσιμη για τα κοινοτικά όργανα, ώστε να προλαμβάνονται οι στρεβλώσεις του ανταγωνισμού-
ότι μόνον εφόσον τα κράτη μέλη χρησιμοποιούν ταξινομήσεις προϊόντων που συναρτώνται με τις δραστηριότητες και που συνδέονται με την κοινοτική ταξινόμηση είναι δυνατόν να παρέχεται ολοκληρωμένη πληροφόρηση με την αξιοπιστία, την ταχύτητα, την ευκαμψία και το επίπεδο λεπτομέρειας που απαιτούνται για τη διαχείριση της εσωτερικής αγοράς-
ότι, προκειμένου τα κράτη μέλη να είναι σε θέση να καλύπτουν τις εθνικές τους ανάγκες, πρέπει να προβλεφθεί η δυνατότητα να μπορούν να διατηρούν ή να προσθέτουν επιπλέον υποδιαιρέσεις στις εθνικές τους ταξινομήσεις, με βάση τη συναρτώμενη με τις δραστηριότητες ταξινόμηση των προϊόντων στην Ευρωπαϊκή Οικονομική Κοινότητα-
ότι η διεθνής συμβατότητα των οικονομικών στατιστικών απαιτεί από τα κράτη μέλη και τα κοινοτικά όργανα να χρησιμοποιούν ταξινομήσεις προϊόντων που να συναρτώνται με τις δραστηριότητες και να συνδέονται άμεσα με την κεντρική ταξινόμηση των προϊόντων (CPC) των Ηνωμένων Εθνών-
ότι η συναρτώμενη με τις δραστηριότητες ταξινόμηση των προϊόντων στην Κοινότητα πρέπει να συνδέεται με την ταξινόμηση των οικονομικών δρστηριοτήτων στην Κοινότητα (NACE αναθ. 1)-
ότι η διάρθρωση μιας ταξινόμησης προϊόντων σε συνάρτηση με την οικεία παραγωγική δραστηριότητα αποτρέπει την κατάρτιση μη συνδεομένων μεταξύ τους συστημάτων κωδικοποίησης και διευκολύνει τον εντοπισμό των σχετικών αγορών από τους παραγωγούς-
ότι είναι ανάγκη να δημιουργηθεί ένα πλαίσιο αναφοράς βάσει του οποίου θα μπορούν να συγκρίνονται τα στατιστικά στοιχεία της παραγωγής, της κατανάλωσης, του εξωτερικού εμπορίου και των μεταφορών-
ότι η χρησιμοποίηση της συναρτώμενης με τις δραστηριότητες ταξινόμησης των προϊόντων στην Κοινότητα προϋποθέτει ότι η Επιτροπή πρέπει να επικουρείται από μια διαχειριστική επιτροπή, και συγκεκριμένα την επιτροπή στατιστικού προγράμματος, που θεσπίστηκε με την απόφαση 89/382/ΕΟΚ, Ευρατόμ (4), για κάθε ζήτημα που αφορά την εφαρμογή του παρόντος κανονισμού, ιδίως όσον αφορά την ερμηνεία της ταξινόμησης αυτής, τις τροποποιήσεις δευτερεύουσας σημασίας που θα πρέπει να επέλθουν σ' αυτήν και τη σύνταξη και ενημέρωση επεξηγηματικών σημειώσεων-
ότι, στα πλαίσια του παρόντος κανονισμού, είναι επιθυμητή η ομοιομορφία των κωδικών σε όλα τα κράτη μέλη, με τη χρησιμοποίηση της ίδιας περιγραφής προϊόντος και ενός αντίστοιχου αλφαριθμητικού κωδικού-
ότι το περιεχόμενο των διαφόρων κατηγοριών της συναρτώμενης με τις δραστηριότητες ταξινόμησης των προϊόντων στην Κοινότητα είναι απαραίτητο να ερμηνεύεται κατά ενιαίο τρόπο σε όλα τα κράτη μέλη-
ότι η καθιέρωση μιας νέας ταξινόμησης προϊόντων που να συναρτάται με τις δραστηριότητες απαιτεί μεταβατική περίοδο,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Σκοπός του παρόντος κανονισμού είναι η θέσπιση ταξινόμησης προϊόντων συναρτώμενης με τις δραστηριότητες στην Κοινότητα, προκειμένου να εξασφαλίζεται η συγκρισιμότητα μεταξύ των εθνικών και των κοινοτικών ταξινομήσεων, καθώς επίσης και μεταξύ των εθνικών και κοινοτικών στατιστικών.
2. Ως "προϊόντα" νοούνται τα αγαθά που μπορούν να μεταφερθούν, τα αγαθά που δεν μπορούν να μεταφερθούν και οι υπηρεσίες.
3. Ο παρών κανονισμός εφαρμόζεται μόνο στη χρήση της ταξινόμησης αυτής για στατιστικούς σκοπούς.
Άρθρο 2
1. Καθιερώνεται κοινή βάση για την ταξινόμηση των προϊοντων σε συνάρτηση με τις δραστηριότητες στην Κοινότητα, καλούμενη στο εξής "CPA", η οποία περιέχει:
- ένα πρώτο επίπεδο, που περιλαμβάνει θέσεις οι οποίες προσδιορίζονται από μονογράμματο κωδικό (τμήματα),
- ένα ενδιάμεσο επίπεδο, που περιλαμβάνει θέσεις οι οποίες προσδιορίζονται από κωδικό δύο γραμμάτων (υποτμήματα),
- ένα δεύτερο επίπεδο, που περιλαμβάνει θέσεις οι οποίες προσδιορίζονται από διψήφιο αριθμητικό κωδικό (διαιρέσεις)
- ένα τρίτο επίπεδο, που περιλαμβάνει θέσεις οι οποίες προσδιορίζονται από τριψήφιο αριθμητικό κωδικό (ομάδες),
- ένα τέταρτο επίπεδο, που περιλαμβάνει θέσεις οι οποίες προσδιορίζονται από τετραψήφιο αριθμητικό κωδικό (κλάσεις),
- ένα πέμπτο επίπεδο, που περιλαμβάνει θέσεις οι οποίες προσδιορίζονται από πενταψήφιο αριθμητικό κωδικό (κατηγορίες),
- ένα έκτο επίπεδο, που περιλαμβάνει θέσεις οι οποίες προσδιορίζονται από εξαψήφιο αριθμητικό κωδικό (υποκατηγορίες).
2. Η CPA προσαρτάται ως παράρτημα στον παρόντα κανονισμό
Άρθρο 3
1. Η CPA χρησιμοποιείται από την Επιτροπή και τα κράτη μέλη ως ταξινόμηση. Η CPA μπορεί να χρησιμοποιείται για ομαδοποιημένες ή λεπτομερείς κοινοτικές, εθνικές, ειδικές ή λειτουργικές προσαρμογές που βασίζονται στις υποκατηγορίες της CPA.
2. Οι ταξινομήσεις αυτές συνδέονται με τη CPA, σύμφωνα με τους ακόλουθους κανόνες:
- οι ταξινομήσεις με μεγαλύτερο βαθμό ομαδοποίησης από την CPA καταρτίζονται με ακριβείς ομαδοποιήσεις υποκατηγοριών της CPA,
- οι λεπτομερέστερες από την CPA ταξινομήσεις καταρτίζονται με υποδιαιρέσεις που περιέχονται εξ ολοκλήρου στις υποκατηγορίες της CPA,
- οι ταξινομήσεις που προκύπτουν με τον τρόπο αυτό μπορούν να κωδικοποιούνται κατά τρόπο αυτόνομο.
3. Τα κράτη μέλη που επιθυμούν να χρησιμοποιήσουν μια εθνική ταξινόμηση που να απορρέει από την CPA θεσπίζουν, το συντομότερο δυνατό και το αργότερο έως τις 31 Δεκεμβρίου 1993, τα αναγκαία μέτρα για την εκπόνηση μιας εθνικής ταξινόμησης προϊόντων σύμφωνα με το παρόν άρθρο.
Άρθρο 4
Η Επιτροπή επικουρείται από την επιτροπή στατιστικού προγράμματος (ΕΣΠ) η οποία εφεξής αναφέρεται ως "επιτροπή".
Άρθρο 5
Η επιτροπή, με δική της πρωτοβουλία ή κατόπιν αιτήσεως αντιπροσώπου κράτους μέλους, μπορεί να εξετάζει όλα τα σχετικά με την CPA θέματα τα οποία θίγονται από τον πρόεδρό της και τα οποία αφορούν την εφαρμογή του παρόντος κανονισμού, ιδίως όσον αφορά:
α) την ερμηνεία της CPA-
β) την ενσωμάτωση τροποποιήσεων δευτερεύουσας σημασίας στην CPA, οι οποίες:
- αποβλέπουν στο να λαμβάνονται υπόψη οι τεχνολογικές ή οικονομικές εξελίξεις, κυρίως όσον αφορά τον τομέα των υπηρεσιών,
- αποσκοπούν στην ευθυγράμμιση και στην αποσαφήνιση των κειμένων,
- προκύπτουν από τις τροποποιήσεις που επέρχονται σε άλλες διεθνείς ταξινομήσεις προϊόντων, και ιδίως της CPC-
γ) την προετοιμασία και το συντονισμό των εργασιών αναθεώρησης της CPA-
δ) τη σύνταξη και ενημέρωση επεξηγηματικών σημειώσεων σχετικά με τη CPA-
ε) την εξέταση των προβλημάτων που προκύπτουν κατά την εφαρμογή της CPA στις ταξινομήσεις προϊόντων των κρατών μελών-
στ) τις εργασίες για την προετοιμασία, ανάλογα με την περίπτωση, μιας κοινής θέσης σχετικά με τις εργασίες που εκτελούν διεθνείς οργανισμοί σε θέματα ταξινομήσεων προϊόντων, και ιδίως σχετικά με τη CPC και τις επεξηγηματικές σημειώσεις της-
ζ) την εναρμόνιση με τη NACE Αναθ. 1, όπως αναφέρεται στον κανονισμό (ΕΟΚ) αριθ. 3037/90 του Συμβουλίου, της 9ης Οκτωβρίου 1990 για τη στατιστική ονοματολογία των οικονομικών δραστηριοτήτων στην Κοινότητα (5)-
η) το συντονισμό των εργασιών με τις εργασίες άλλων επιτροπών που ασχολούνται με ταξινομήσεις, και ιδίως με το εναρμονισμένο σύστημα (ΕΣ) και τη συνδυασμένη ονοματολογία (ΣΟ)-
θ) την παράταση της μεταβατικής περιόδου κατόπιν αιτήσεως κράτους μέλους-
ι) το συντονισμό των εργασιών με τις εργασίες άλλων οργανισμών που ασχολούνται με περισσότερο ομαδοποιημένες ή περισσότερο λεπτομερείς κοινοτικές, εθνικές , ειδικές ή λειτουργικές ταξινομήσεις.
Τα ληπτέα μέτρα στο πλαίσιο των στοιχείων α) έως ι) αποφασίζονται σύμφωνα με τη διαδικασία που προβλέπεται στο άρθρο 6.
Άρθρο 6
1. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος της, ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο ύστερα από πρόταση της Επιτροπής. Κατά την ψηφοφορία στα πλαίσια της επιτροπής, οι ψήφοι των αντιπροσώπων των κρατών μελών σταθμίζονται σύμφωνα με το προαναφερθέν άρθρο. Ο πρόεδρος δεν λαμβάνει μέρος στην ψηφοφορία.
2. Η Επιτροπή θεσπίζει μέτρα τα οποία μπορούν να εφαρμοστούν αμέσως. Εάν, όμως, τα μέτρα αυτά δεν είναι σύμφωνα με τη γνώμη της επιτροπής, ανακοινώνονται αμέσως από την Επιτροπή στο Συμβούλιο. Στην περίπτωση αυτή, η Επιτροπή μπορεί να αναβάλει, για τρεις μήνες από την ημερομηνία της ανακοίνωσης αυτής, την εφαρμογή των μέτρων που αποφασίστηκαν από αυτήν.
3. Το Συμβούλιο, με ειδική πλειοψηφία, μπορεί να λάβει διαφορετική απόφαση μέσα στην προθεσμία που προβλέπεται στην παράγραφο 2.
Άρθρο 7
Οι ταξινομήσεις κατά προϊόντα που χρησιμοποιούνται για στατιστικά στοιχεία τα οποία συγκεντρώνονται μετά τις 31 Δεκεμβρίου 1993 καταρτίζονται σύμφωνα με το άρθρο 3.
Άρθρο 8
1. Προβλέπεται μεταβατική περίοδος, η οποία αρχίζει την 1η Ιανουαρίου 1994 και λήγει στις 31 Δεκεμβρίου 1995.
2. Η μεταβατική περίοδος μπορεί να παραταθεί, και να επιτραπεί σε ένα κράτος μέλος, για δεόντως αιτιολογημένους τεχνικούς ή λειτουργικούς λόγους, να χρησιμοποιήσει ταξινόμηση που δεν προβλέπεται στο άρθρο 3, σύμφωνα με τη διαδικασία του άρθρου 5.
3. Μετά την παρέλευση εξαμήνου από τη λήξη της μεταβατικής περιόδου, η Επιτροπή υποβάλλει έκθεση προς το Ευρωπαϊκό Κοινοβούλιο και το Συμβούλιο σχετικά με την κτηθείσα εμπειρία από τη συναρτώμενη με τις δραστηριότητες στατιστική ταξινόμηση προϊόντων- η έκθεση καλύπτει επίσης την αναθεώρηση της κεντρικής ταξινόμησης των προϊόντων (CPC), την οποία πραγματοποιεί η Στατιστική Υπηρεσία των Ηνωμένων Εθνών (UNSO).
Άρθρο 9
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Οκτωβρίου 1993.

Labels: 12
7
3
19